泛春池
作者：白居易
朝代：唐

paragraphs: 白蘋湘渚曲，綠篠剡溪口。
各在天一涯，信美非吾有。
何如此庭內，水竹交左右。
霜竹百千竿，煙波六七畝。
泓澄動階砌，澹泞映戶牖。
蛇皮細有紋，鏡面清無垢。
主人過橋來，雙童扶一叟。
恐汚清泠波，塵纓先抖擻。
波上一葉舟，舟中一尊酒。
酒開舟不繫，去去隨所偶。
或繞蒲浦前，或泊桃島後。
未撥落杯花，低衝拂面柳。
半酣迷所在，倚榜兀回首。
不知此何處，復是人寰否。
誰知始疏鑿，幾主相傳受。
楊家去云遠，田氏將非久。
天與愛水人，終焉落吾手。